כמה עשרות מתלמידיו ומחסידיו של הרב אליעזר ברלנד הקימו מאהל מול כלא צלמון בגליל התחתון, שם הוא עצור עד תום ההליכים נגדו. הוא נעצר בישראל לאחר שהוסגר על־ידי שלטונות החוק בדרום אפריקה, לפני כשלושה חודשים.
ברלנד (79), מנהיג זרם מרכזי בחסידות ברסלב, הקים את ישיבת 'שובו בנים' בירושלים. בשנת 2012 נחשד בביצוע עבירת מין וכך התפוצצה הפרשה, והחלה חקירה משטרתית.
בעקבות החקירה נמלט ברלנד ב־2013 מן הארץ למרוקו ואחר כך עבר לזימבבואה, להולנד ולדרום אפריקה - ולבסוף הוסגר ארצה. כל אותו זמן ליוותה אותו קבוצת מאמינים אדוקים - מנדידתו בחו"ל, דרך המעצר בכלא באר שבע ועד לכלא צלמון בצפון.
כתב האישום נגד ברלנד הוגש לבית משפט השלום בירושלים בסוף חודש יולי האחרון. במסגרת כתב האישום הואשם הרב בשורה של מעשים מגונים שלא בהסכמה, מעשים מגונים בקטין - תוך ניצול מרות, תלות וחינוך - ותקיפה ופציעה בנסיבות מחמירות.
הרב שלכם עצור ועומד לדין על עבירות מין.
"גם משה רבנו היה בבור במדיין ויוסף היה בבית האסורים במצרים", אומר אחד התומכים, שניכר כי מעצרו של המנהיג לא עושה עליו רושם. "זו רדיפה, הרב לא עשה כלום. צריך להבין שמדובר בצדיק, הוא הרבה מעבר לעניינים של תשוקות ורדיפה אחרי החומר. כל אדם אחר כבר היו משחררים".
"נס על בסיס יומי"
החסידים מתפללים שהאמת - זו שהם מאמינים בה - תצא לאור, ושברלנד ייצא לחופשי. למרות התקווה לשחרורו המהיר, נשמעים בשטח קולות של אלה שמתכוננים לשהות ארוכה במקום. "כל עוד הרב בפנים - אנחנו נשארים כאן", הם אומרים. "יגיעו לכאן עוד תומכים והמקום יתפתח - עוד תראו כאן גורדי שחקים".